Viðgerð á Deildartunguæð lokið – íbúafundur á fimmtudag Viðgerð á aðveituæð hitaveitunnar á Akranesi – Deildartunguæðinni – lauk í morgun . Búið er að hleypa vatni á að nýju og reiknað er með að viðunandi þrýstingur verði kominn á um miðjan dag . Opinn íbúafundur verður með Akurnesingum á fimmtudagskvöld til að fara yfir stöðu og horfur í hitaveitumálum í bænum . Í nótt varð þriðja bilunin í aðveituæð hitaveitunnar á Akranesi á skömmum tíma . Viðgerð gekk hratt og vel en það tekur margar klukkustundir að ná upp þrýstingi í kerfinu að nýju . Kemur þar einkum tvennt til ; tæma þarf langan kafla lagnarinnar við viðgerðir sem tekur tíma að fylla að nýju og svo þarf að gæta varúðar við að hækka þrýsting til að draga úr líkum á því að æðin bili aftur við þrýstingsaukninguna .